แอร์เอเชียตั้งเป้าผู้โดยสาร 6.2 ล้านคน
สายการบินไทยแอร์เอเชีย เชื่อ เศรษฐกิจฟื้นช่วยหนุนธุรกิจการบินโต ปีนี้ตั้งเป้าผู้โดยสารไม่น้อยกว่า 6.2 ล้านคน
14 ม.ค. 2553

สายการบินไทยแอร์เอเชีย เชื่อ เศรษฐกิจฟื้นช่วยหนุนธุรกิจการบินโต ปีนี้ตั้งเป้าผู้โดยสารไม่น้อยกว่า 6.2 ล้านคน 
นายทัศพล แบเลเว็ลด์ ประธานเจ้าหน้าที่บริหารสายการบินไทยแอร์เอเชีย เปิดเผยว่า ปี 2553 ไทยแอร์เอเชีย เชื่อว่า จากภาวะเศรษฐกิจที่เริ่มฟื้นตัวจะช่วยให้ผลประกอบการธุรกิจการบินกลับมาเติบโตได้ดีขึ้น โดยเฉพาะสายการบินต้นทุนต่ำ เนื่องจากหลังการฟื้นตัวทางเศรษฐกิจและเริ่มมีผู้เดินทางกลับมาเดินทางอีกครั้ง อย่างไรก็ตาม ผู้เดินทางยังระมัดระวังการใช้จ่าย การใช้บริการสายการบินต้นทุนต่ำที่มีราคาค่าโดยสารไม่สูงนักจะเป็นทางเลือกที่ผู้ใช้บริการจะเลือกเป็นอันดับต้น ๆ
ดังนั้นในปีนี้ สายการบินไทยแอร์เอเชียได้ปรับเป้าหมายจำนวนผู้โดยสารตลอดปีนี้ไม่น้อยกว่า 6.2 ล้านคน จากปีที่ผ่านมา 5.2 ล้านคน ที่วิกฤตจากภายในและภายนอกประเทศ นอกจากนี้ ในปีนี้ยังมีแผนทีจะรับมอบเครื่องบินใหม่ แบบแอร์บัส 320 อีกจำนวน 8 ลำ ตั้งแต่ต้นปีไปจนถึงเดือนกันยายน จะทำให้มีเครื่องบินใหม่ประเภทดังกล่าวถึง 20 ลำ
ทั้งนี้ ไทยแอร์เอเชียเปิดเส้นทางบินใหม่ ภูเก็ต-อุดรธานี  โดยจะบินตรงสัปดาห์ละ 4 วัน วันละ 1 เที่ยวบิน คือ วันจันทร์ อังคาร วันพฤหัสบดี และวันเสาร์ โดยผู้บริหารไทยแอร์เอเชียมั่นใจว่า การเปิดเส้นบินตรงภูเก็ต-อุดรธานี เป็นตามยุทธศาสตร์ที่ไทยแอร์เอเชียจะใช้ท่าอากาศยานภูเก็ตเป็นศูนย์กลางการบิน เชื่อมโยงกับจุดบินต่าง ๆ ทั้งในและต่างประเทศ  เช่น  ภูเก็ต-เชียงใหม่  ภูเก็ต-ฮ่องกง  ภูเก็ต-โฮจิมินห์  ภูเก็ต-กัวลาลัมเปอร์  ภูเก็ต-จาการ์ตา  ภูเก็ต-เมดาน ประเทศอินโดนีเซีย